ΓΡΑΠΤΗ ΕΡΩΤΗΣΗ E-3274/97 υποβολή: Gianni Tamino (V) προς την Επιτροπή (20 Οκτωβρίου 1997)

Θέμα: Παρανομίες σε σφαγεία στην Ιταλία

Με το νόμο αριθ. 228 της 16.7.1997 περί « Μετατροπής σε νόμο μετά από τροποποιήσεις, του νομοθετικού διατάγματος αριθ. 130 της 19.5.1997, που εμπεριέχει επείγουσες διατάξεις για την πρόληψη και αντιμετώπιση των δασικών πυρκαγιών στην εθνική επικράτεια, καθώς και παρεμβάσεις για ζητήματα αστικής, περιβαλλοντικής και γεωργικής προστασίας», παρατείνεται για πολλοστή φορά η προθεσμία, που ορίζεται στο άρθρο 6, για προσαρμογές στις παραμέτρους υγιεινής των σφαγείων και διευθέτησης των υγειονομικών ζητημάτων όσον αφορά την παραγωγή και διάθεση νωπού κρέατος στην αγορά, μολονότι τα εν λόγω σφαγεία δεν έχουν ακόμη συμμορφωθεί με τις διατάξεις των οδηγιών 91/497/ΕΟΚ ((EE L 268 της 24.09.1991, σελ. 69 )) και 91/498/ΕΟΚ ((EE L 268 της 24.09.1991, σελ. 105 )) της 29.7.1991 που υιοθετούνται στο ιταλικό νομοθετικό διάταγμα αριθ. 286 της 18.4.1994.

Είναι άραγε ενήμερη η Επιτροπή για την εν λόγω ενέργεια και πώς τη χαρακτηρίζει;

Αφού διαπιστωθεί η προαναφερθείσα προφανής παράβαση της κοινοτικής νομοθεσίας, σκοπεύει άραγε η Επιτροπή να κινήσει διαδικασία επί παραβάσει εναντίον της Ιταλίας;

Απάντηση του κ. Fischler εξ ονόματος της Επιτροπής (24 Νοεμβρίου 1997)

Η οδηγία 64/433/ΕΟΚ ((ΕΕ L 121 της 29.07.1964 )), όπως τροποποιήθηκε από τις οδηγίες 91/497/ΕΟΚ ((ΕΕ L 268 της 24.09.1991 )) και 95/23/ΕΚ ((ΕΕ L 243 της 11.10.1995 )), καθορίζει τους όρους υγιεινής κατά την παραγωγή και εμπορία νωπού κρέατος. Με την οδηγία 91/497/ΕΟΚ, οι κανόνες για την παραγωγή και εμπορία νωπού κρέατος επεκτάθηκαν στις εθνικές αγορές, με στόχο την ολοκλήρωση της εσωτερικής αγοράς.

Οι ανωτέρω κανόνες προέβλεπαν το γεγονός ότι ορισμένες επιχειρήσεις δεν θα ήταν σε θέση να συμμορφωθούν προς το σύνολο των νέων απαιτήσεων ως την 1η Ιανουαρίου 1993. Για να αποφευχθεί το αιφνιδιαστικό κλείσιμο επιχειρήσεων, τα κράτη μέλη αποδέχθηκαν την αρχή των περιορισμένων και προσωρινών παρεκκλίσεων από συγκεκριμένους κανόνες υγιεινής που ισχύουν εντός της Κοινότητας και αφορούν επιχειρήσεις που λειτουργούσαν πριν την 1η Ιανουαρίου 1992, υπό ορισμένους όρους που καθορίζονται στην οδηγία 91/498/ΕΟΚ. Οι εν λόγω παρεκκλίσεις περιορίζονταν μέχρι τις 31 Δεκεμβρίου 1995. Βάσει της οδηγίας 95/23/ΕΚ οι αρχές έχουν το δικαίωμα να δώσουν παράταση χρόνου σε σφαγεία που πληρούν τα κριτήρια παρέκκλισης. Σ'αυτή την περίπτωση, ο επιχειρηματίας θα πρέπει να αποδείξει στις αρμόδιες αρχές ότι έχει ήδη αρχίσει τη διαδικασία εναρμόνισης των εγκαταστάσεων με τις απαιτήσεις της οδηγίας αλλά, για λόγους υπεράνω των δυνατοτήτων του, δε δύναται να τηρήσει την καθορισθείσα προθεσμία.

Επιπλέον, προτάθηκαν ειδικές απαιτήσεις (παρεκκλίσεις) για μικρές εγκαταστάσεις (με όγκο παραγωγής 1000 ζώα ετησίως), προκειμένου να αποφευχθούν ενδεχόμενες δυσκολίες κατά την εφαρμογή των κανόνων. Η παρέκκλιση αυτή αφορά απαιτήσεις διαρθρωτικού χαρακτήρα.

Εξάλλου, η οδηγία 64/433/ΕΟΚ προβλέπει παρέκκλιση για τα σφαγεία, τα οποία διακινούν λιγότερα από 2000 ζώα ετησίως, λαμβάνοντας υπόψη της συγκεκριμένες γεωγραφικές συνθήκες καθώς και τις συνθήκες υποδομής των κρατών μελών. Τα κράτη μέλη μπορούν, κατόπιν αιτήσεως, να εξουσιοδοτηθούν για την εφαρμογή στις εν λόγω επιχειρήσεις των διαρθρωτικών απαιτήσεων που αφορούν μικρά σφαγεία, αν εδρεύουν σε περιοχές που πλήττονται από συγκεκριμένoυς περιορισμούς γεωγραφικού χαρακτήρα, είτε αντιμετωπίζουν προβλήματα ανεφοδιασμού.

Για την αποτίμηση ενδεχόμενων προβλημάτων υγείας, απαιτείται περαιτέρω πληροφόρηση σχετικά με το μέγεθος των επιχειρήσεων και τη φύση του προβλήματος. Η Επιτροπή δεν έχει πληροφορηθεί σχετικά με προβλήματα υγείας που έχουν άμεση σχέση με την εφαρμογή των κανόνων, είτε με την παραγωγή ή την εμπορία νωπού κρέατος στην Ιταλία. Για τη διελεύκανση της υπόθεσης, η Επιτροπή θα επικοινωνήσει με τις αρχές της Ιταλίας για να ζητήσει περισσότερες πληροφορίες σχετικά με το εν λόγω θέμα.